**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՅՈՒՆԻՔԻ ՄԱՐԶԻ ՎԱՐՉԱԿԱՆ ՍԱՀՄԱՆՆԵՐՈՒՄ ԳՏՆՎՈՂ ՈՐՈՇ ՏԱՐԱԾՔՆԵՐԻ ՆԿԱՏՄԱՄԲ ՀԱՆՐՈՒԹՅԱՆ ԳԵՐԱԿԱ ՇԱՀ ՃԱՆԱՉԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**Իրավական ակտի ընդունման նպատակը**

 Իրավական ակտի ընդունման նպատակն է Տ-8-93, Լծեն-Տաթև ավտոճանապարհի վերակառուցման ծրագրի (այսուհետ՝ Ծրագիր) իրագործման համար հանրության գերակա շահ ճանաչել վերակառուցվող ճանապարհի օտարման շերտի սահմաններում գտնվող մի շարք տարածքներ:

 **Կարգավորման հարաբերությունների ներկա վիճակը և առկա խնդիրները.**

Ներկայիս ռազմաքաղաքական իրավիճակով պայմանավորված՝ Մ-2, Երևան-Երասխ-Գորիս-Մեղրի-Իրանի սահման միջպետական նշանակության ավտոճանապարհի Գորիս-Կապան տեղամասի առանձին հատվածներում երթևության դժվարություններով պայմանավորված այլընտրանքային շրջանցիկ ճանապարհի կառուցման անհրաժեշտություն է առաջացել։

 Նշված ծրագրի իրագործման նպատակով ՀՀ կառավարության 23․12․2021 թ․ N 2160-Ն որոշմամբ անհետաձգելի է համարվել Տ-8-93, Լծեն-Տաթև ավտոճանապարհի վերակառուցման աշխատանքների իրականացումը, ինչը հնարավորություն կտա շրջանցել շրջանցել Մ-2, Երևան-Երասխ-Գորիս-Մեղրի-Իրանի սահման միջպետական նշանակության ավտոճանապարհի Գորիս-Կապան տեղամասը, Մ-2-Տաթև-Աղվանի-Մ-2 ավտոճանապարհի 6կմ երկարությամբ ոլորանները, կրճատել բեռնափոխադրման, ուղևորափոխադրման ծախսերը և ժամանակը՝ ստեղծելով անվտանգ, հարմարավետ տրանսպորտային ցանց։

Նշված նպատակների իրագործումը հնարավոր չէ առանց լրացուցիչ հողամասերի օտարման, քանի որ վերակառուցվող ճանապարհի երթևեկելի մասը որոշ հատվածներում լայնացվում է, որոշ հատվածներում փոփոխվում է ճանապարհի ծրագիծը, ինչի արդյունքում ՀՀ Սյունիքի մարզի Տարև համայնքում գտնվող թվով 106 միավոր հողամասերի որոշ հատվածներ ընդգրկվել են վերակառուցվող ճանապարհ օտարման շերտի սահմաններում։

 Նշվածով պայմանավորված՝ նախագծով առաջարկվում է Տ-8-93, Լծեն-Տաթև ավտոճանապարհի վերակառուցման համար անհրաժեշտ՝ ճանապարհի օտարման շերտի սահմաններում ներառված տարածքների նկատմամբ ճանաչել հանրության գերակա շահ։

 Նախագծով առաջարկվում է սահմանել նաև, որ՝

1) օտարվող սեփականության ձեռք բերողն է հանդիսանում Հայաստանի Հանրապետությունը, որի անունից հանդես է գալիս ՀՀ տարածքային կառավարման և ենթակառուցվածքների նախարարությունը,

2) սեփականության օտարման գործընթացն սկսելու վերջնաժամկետը 2023 թվականի հունիսի 30-ն է,

3) սեփականության օտարման գործառույթների իրականացումը համակարգող պետական լիազոր մարմինը ՀՀ տարածքային կառավարման և ենթակառուցվածքների նախարարությունն է,

4) օտարվող սեփականության նկարագրության արձանագրության կազմման աշխատանքներն իրականացվում են Հայաստանի Հանրապետության կառավարության 2007 թվականի հունվարի 25-ի N 108-Ն որոշմամբ հաստատված՝ **գերակա հանրային շահ ճանաչված տարածքներում առկա սեփականության օբյեկտների նկարագրության արձանագրության կազմման կարգի պահանջներին համապատասխան։**

**Լրացուցիչ ֆինանսական միջոցների անհրաժեշտության և 2022 թ․  պետական բյուջեի եկամուտներում և ծախսերում սպասվելիք փոփոխությունների մասին.**

Նախագիծը 2022 թվականի պետական բյուջեում լրացուցիչ ֆինանսական միջոցների անհրաժեշտություն և պետական բյուջեի եկամուտներում և ծախսերում փոփոխություններ չի առաջացնում:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ:**

Սույն նախագծի ընդունումը կնպաստի ՀՀ կառավարության 2021-2026թթ. ծրագրի3-րդ բաժնի 3․2 կետով նախատեսված ճանապարհաշինության զարգացման ոլորտում ՀՀ կառավարության հետևյալ ռազմավարական խնդիրների իրագործմանը այն է՝

միջպետական և հանրապետական նշանակության ավտոմոբիլային ճանապարհային ցանցի նորոգում, հիմնանորոգում և որակի շարունակական բարձրացում, ինչի շնորհիվ  տարեկան կունենանք շուրջ 500 կմ  վերանորոգված ճանապարհ։

**Ակնկալվող արդյունք**

**Նախագծի ընդունման արդյունքում** Տ-8-93, Լծեն-Տաթև ավտոճանապարհի վերակառուցման համար անհրաժեշտ տարածքներն օրենքով սահմանված կարգով՝ նախնական համարժեք փոխհատուցմամբ կօտարվեն Հայաստանի Հանրապետությանը, ինչը թույլ կտա ապահովել Ծրագրի բնականոն ընթացքը։